ཧེ་ཧེ། བླ་མ་ནི་དུས་གསུམ་སངས་རྒྱས། །བྱིན་རླབས་ལ་རྒྱུན་ཆད་མེད་དོ། །གདམས་ངག་ནི་འོད་གསལ་ལྷུན་གྲུབ། །རིག་པ་ལ་སྐྱེ་འགགས་མེད་དོ། །གྲོགས་པོ་ནི་མ་དང་མཁའ་འགྲོ། །བརྩེ་གདུང་ལ་རྒྱུན་ཆད་མེད་དོ། །བུ་ཆུང་ནི་རིག་པའི་ཡེ་ཤེས། །འདུ་འབྲལ་ནི་ཡོད་པ་མ་ཡིན། །གང་ཤར་ནི་སེམས་ཀྱི་རྩལ་སྣང་། །རྩིས་གདབ་དང་ཉེར་ལེན་མ་བྱེད། །བསམ་བརྗོད་དང་བྲལ་བར་ཞོག་དང་། །གང་སྣང་དེ་རེང་སར་གྲོལ་འགྲོ །མ་བཅོས་ན་རྣལ་འབྱོར་བདེའོ། ཅེས་འདི་སྐབས་ཤེས་རབ་དབང་མོས་བདེ་བའི་རྡོ་རྗེ་ལ་གདམས་པའོ།། དགེའོ།། ཀྱེ་མ། དུས་གསུམ་རྒྱལ་བའི་སྤྱི་གཟུགས་པད་འབྱུང་དང་མཚོ་རྒྱལ། །མི་མངོན་དག་པའི་ཞིང་ནས་ཐུགས་རྗེས་ཀྱང་གཟིགས་མཛོད། །མགོན་མེད་ཉམ་ཐག་བདག་གི་གནས་ཚུལ་ལ་བསམ་ནས།

།གཅེས་པའི་ལུས་སྲོག་ཀྱང་འགྱོད་པ་ནི་མི་འདུག །དུས་གསུམ་སངས་རྒྱས་ལས་ལྷག་དྲིན་ཅན་གྱི་བླ་མ། །མི་སྣང་དཔལ་རི་པདྨ་འོད་དུ་ནི་ཡིབ་སོང་། །མ་མས་གཅེས་པར་བསྐྱངས་པའི་སེམས་རྟེན་གྱི་བུ་ཕྲུག།སྙིང་རྗེ་མེད་པ་ངམ་ནག་གཤིན་རྗེ་ཡིས་ཁྲིད་སོང་། །འདུས་པའི་བུ་སློབ་འཁོར་འབངས་སྐར་ཚོགས་ལྟར་མང་ཡང་། །རང་ཉིད་གཅིག་པུར་གྲོགས་མེད་ས་མཐའ་ལ་སྤྱུགས་བྱུང་། །ལུས་ནད་སེམས་ཀྱི་སྡུག་བསྔལ་བཟོད་བླག་ནི་མེད་པས། །ཕ་གཅིག་པདྨ་ལས་འབྲེལ་མི་མངོན་ནས་གཟིགས་མཛོད། །སྔ་པསར་ཐུགས་བརྩེས་བསྐྱངས་བའི་རིགས་ལྡན་གྱི་མི་མོ། །ད་ནི་ཁྱེད་ཀྱིས་དོར་ནས་ཡུལ་མེད་དུ་འཁྱར་འདུག །ཕ་གཅིག་བླ་མའི་ཟབ་གཏེར་འཛིན་སྐྱོང་ནི་ཕར་ཞོག །ལས་ངན་བདག་གི་ལུས་ངན་སྡུག་བསྔལ་གྱི་བསྣོན་མ། །ཚེ་གང་འགྲོགས་བསམ་གཏན་གྲོགས་ཡིད་བཞིན་གྱི་ནོར་བུ། །བྱམས་བརྩེའི་ཐུགས་ཀྱིས་བསྐྱངས་ནས་གཅེས་པ་རུ་བཟུང་སྟེ། །ཟབ་དོན་གདམས་པའི་མན་ངག་གབ་སྦས་ནི་མི་མཛད། །དེ་སོགས་ཕྱི་ནང་གསང་བའི་ཡོན་ཏན་རྣམས་དྲན་ཚེ། །སེམས་སྣང་སྡུག་གི་བསྣོན་པ་སྲོག་གཅོད་ཀྱི་གཤེད་མ། །སྟོང་གསུམ་འདི་ན་ང་ལས་སྡུག་པ་ནི་སུ་ཡོད།

།རྗེ་བཙུན་ཡིད་བཞིན་ནོར་བུའི་ཐུགས་རྗེས་རང་གཟིགས་མཛོད། །སྒོམ་སྒྲུབ་བླ་མར་གསོལ་འདེབས་བྱེད་པ་ནི་ཕར་ཞོག །སེམས་སྡུག་ལུས་ཀྱི་ན་ཚ་འཚོ་སྐྱོང་རང་བྱེད་འདུག །ཟབ་གཏེར་འཛིན་སྐྱོང་འཁོར་སློབ་འདུ་བ་ནི་ཕར་ཞོག །ཀུན་གྱིས་མོ་ཁར་དོགས་ནས་དུག་བཞིན་དུ་སྤངས་སོང་། །བླ་མའི་གདན་སར་སྒྲུབ་ཚུགས་ཟིན་པ་ནི་ཕར་ཞོག །ཀུན་གྱི་མིག་གི་ཚེར་མ་ལྟ་བུ་རུ་མཐོང་ནས། །ཉེས་ཅན་མི་བཞིན་བདག་མེད་ཡུལ་མེད་དུ་སྤྱུགས་བྱུང་། །འཁོར་སློབ་འབངས་ཀྱི་སྐྱོ་གྲོགས་བྱེད་རོགས་ནི་ཕར་ཞོག །རང་མགོའི་ཁང་བསལ་རང་ལམ་བདེ་མོ་རང་བྱེད་འདུག །གྲོགས་མེད་མགོན་སྐྱབས་མེད་པའི་ཉམ་ཐག་གི་བུ་མོ། །སྡུག་བསྔལ་ཁུར་གྱིས་ནོན་ནས་སྒྱིད་ལུགས་སུ་ཉལ་ཡོད། །ང་ཡི་གནས་ཚུལ་མང་ན་སྡུག་བསྔལ་གྱི་གསོས་འདེབས། །མདོ་ཙམ་སེམས་གཏིང་སྙིང་རླུང་གཡོ་བ་ཡི་སྟོབས་ཀྱིས། །མ་མས་སེར་དགོན་དབེན་རིའི་གཡས་ཟུར་གྱི་ཤོད་ནས། །བརྩེ་བའི་སྙིང་གི་བུ་ལ་གླུ་ཆུང་འདི་ཤོར་ཐལ། །དེ་མིན་ཟེར་ཚོད་མེད་ཀི་ཨ་བ་རི། །བུ་གཅིག་ཤཱི་ལ་བཛྲ་ལ། །མ་གཅིག་སུ་ཁ་བཛྲ་གྱིས། །གནས་ཚུལ་སྦ་གསང་མེད་པ་འདི། །ཡི་ཆད་

བྱུང་ནས་ཕུལ་བའོ།།